กฎกระทรวงกฎกระทรวงฉบับที่๒๑ (พ.ศ. ๒๕๓๗)ออกตามความในพระราชบัญญัติรถยนตร์พ.ศ.๒๕๒๒------------- อาศัยอำนาจตามความในมาตรา๕ (๑) (๒) (๕) (๑๐) และ (๑๔) แห่งพระราชบัญญัติรถยนตร์ พ.ศ. ๒๕๒๒ซึ่งแก้ไขเพิ่มเติมโดยพระราชบัญญัติรถยนตร์ (ฉบับที่ ๗)พ.ศ. ๒๕๓๐ รัฐมนตรีว่าการกระทรวงคมนาคมออกกฎกระทรวงไว้ดังต่อไปนี้ ข้อ๑กฎกระทรวงนี้ให้ใช้บังคับแก่รถยนตร์รับจ้างประเภทรถยนตร์รับจ้างบรรทุกคนโดยสารไม่เกินเจ็ดคนที่จดทะเบียนในจังหวัดอื่นนอกจากกรุงเทพมหานคร ข้อ๒รถยนตร์รับจ้างต้องเป็นรถเก๋งสองตอนหรือเก๋งสองตอนที่มีพื้นที่บรรทุกของภายในตัวรถ (เก๋งสองตอนแวน)ที่ผลิตสำเร็จรูปจากโรงงานผู้ผลิต ขนาดกว้างของรถไม่เกิน๒.๕๐ เมตร ยาวไม่เกิน ๖ เมตรมีประตูไม่ต่ำกว่าสี่ประตูซึ่งต้องเป็นประตูที่มิได้ติดตั้งระบบควบคุมการปิดเปิดประตูรถจากศูนย์กลาง (CENTRAL LOCK)กระจกกันลมต้องเป็นกระจกที่โปร่งใสสามารถมองเห็นสภาพภายในรถและสภาพการจราจรภายนอกรถได้ชัดเจนและห้ามมิให้นำวัสดุอื่นใดมาติดหรือบังส่วนหนึ่งส่วนใดของกระจกเว้นแต่เป็นการติดเครื่องหมายหรือเอกสารตามที่กฎหมายกำหนดหรือการติดวัสดุสำหรับบังหรือกรองแสงแดดที่กระจกกันลมด้านหน้าตามขนาดที่กรมการขนส่งทางบกกำหนดเครื่องยนตร์ต้องมีความจุในกระบอกสูบรวมกันตั้งแต่ ๑,๕๐๐ ลูกบาศก์เซนติเมตร ขึ้นไป ข้อ๓รถยนตร์รับจ้างต้องมีและใช้มาตรค่าโดยสาร (TAXI-METER)ซึ่งติดตั้งไว้ด้านซ้ายของผู้ขับรถ มาตรค่าโดยสารตามวรรคหนึ่งต้องเป็นแบบหรือชนิดที่แสดงจำนวนเงินค่าโดยสารได้ตามระยะทางและระยะเวลาที่ได้รับความเห็นชอบจากกรมการขนส่งทางบก ข้อ๔ รถยนตร์รับจ้างต้องมีสี ดังนี้ (๑)รถยนตร์รับจ้างของบุคคลธรรมดา ให้ใช้สีแดงและสีเหลืองเป็นสีของตัวถังรถ ดังนี้ (ก)สีแดงให้เริ่มตั้งแต่ด้านล่างสุดของตัวถังจนถึงที่ปิดเปิดประตูเป็นแนวขนานกับพื้นตลอดรอบตัวรถ (ข)สีเหลืองให้เริ่มถัดต่อจากสีแดงตาม (ก) จนถึงด้านบนของหลังคารถ (๒)รถยนตร์รับจ้างของนิติบุคคล ให้ใช้สีน้ำเงินและสีเหลืองเป็นสีของตัวถังรถดังนี้ (ก)สีน้ำเงินให้เริ่มตั้งแต่ด้านล่างสุดของตัวถังจนถึงที่ปิดเปิดประตูเป็นแนวขนานกับพื้นตลอดรอบตัวรถ (ข)สีเหลืองให้เริ่มถัดต่อจากสีน้ำเงินตาม (ก) จนถึงด้านบนของหลังคารถ ข้อ๕รถยนตร์รับจ้างต้องมีเครื่องหมายตามลักษณะ ดังนี้ (๑)เครื่องหมายเป็นอักษรโรมันว่า "TAXI-METER" อยู่ภายในกรอบสีเหลืองขนาดไม่น้อยกว่า ๖๐x๑๕ เซนติเมตรติดไว้บนหลังคารถให้เห็นได้จากทางหน้ารถ ตัวอักษรคำว่า"TAXI-METER" ให้ใช้สีดำมีขนาดความสูงไม่น้อยกว่า๗ เซนติเมตร กว้างไม่น้อยกว่า ๑.๒๐เซนติเมตร และให้มีแสงไฟพร้อมด้วยกรอบที่บังคับแสงให้เห็นเครื่องหมายนี้ได้ชัดเจนในเวลากลางคืนด้วย (๒)หมายเลขทะเบียน อักษรชื่อย่อจังหวัด และเครื่องหมายอื่น ทั้งนี้ ตามลักษณะ ขนาด และตำแหน่งตามระเบียบที่อธิบดีกรมการขนส่งทางบกกำหนด การขอแก้ไขทะเบียนเปลี่ยนแปลงประเภทจากรถยนตร์รับจ้างเป็นรถยนตร์ส่วนบุคล ต้องถอดหรือลบเครื่องหมายตามวรรคหนึ่งออก ข้อ๖ในกรณีที่ผู้ขับรถยนตร์รับจ้างไม่ประสงค์จะทำการรับจ้างบรรทุกคนโดยสารให้แสดงเครื่องหมายงดรับจ้างบรรทุกคนโดยสารไว้ที่หน้ารถด้านซ้ายของผู้ขับรถโดยให้สามารถมองเห็นได้ชัดเจนจากภายนอกรถทั้งในเวลากลางวันและกลางคืน เครื่องหมายงดรับจ้างบรรทุกคนโดยสารตามวรรคหนึ่งต้องมีลักษณะเป็นแผ่นป้ายรูปสี่เหลี่ยมผืนผ้ามีพื้นสีขาวขนาดไม่น้อยกว่า ๑๐x๒๒เซนติเมตร และมีเส้นกรอบสีแดงหนาไม่น้อยกว่า ๐.๕ เซนติเมตร ตรงกลางมีตัวอักษรสีแดง คำว่า"งดรับจ้าง" ขนาดสูงไม่น้อยกว่า๕ เซนติเมตร และหนาไม่น้อยกว่า ๐.๖ เซนติเมตร ข้อ๗รถยนตร์รับจ้างให้มีอายุการใช้งานได้ไม่เกินเจ็ดปี นับแต่วันที่รถยนตร์นั้นจดทะเบียนครั้งแรก การเปลี่ยนเครื่องยนตร์ของรถยนตร์รับจ้างให้เป็นไปตามระเบียบที่อธิบดีกรมการขนส่งทางบกกำหนด ข้อ๘ให้กำหนดอัตราค่าจ้างบรรทุกคนโดยสารสำหรับรถยนตร์รับจ้าง โดยถือเกณฑ์ระยะทางสองกิโลเมตรแรกไม่เกิน ๕๐ บาทและกิโลเมตรต่อ ๆ ไปไม่เกินกิโลเมตรละ๑๒ บาทและในกรณีที่รถนั้นไม่สามารถเคลื่อนที่หรือเดินรถต่อไปได้ตามปกติวิสัยในอัตรานาทีละไม่เกิน ๓ บาท การเรียกเก็บค่าจ้างบรรทุกคนโดยสารให้เรียกเก็บตามจำนวนเงินรวมที่แสดงไว้ในมาตรค่าโดยสารเว้นแต่ในกรณีที่เป็นการจ้างผ่านศูนย์บริการสื่อสารของผู้รับจ้าง ให้เรียกเก็บค่าจ้างเพิ่มขึ้นจากค่าจ้างบรรทุกคนโดยสารที่แสดงไว้ในมาตรค่าโดยสารได้อีกไม่เกิน๕๐ บาท ให้รัฐมนตรีประกาศอัตราค่าจ้างบรรทุกคนโดยสารตามวรรคหนึ่งและวรรคสองในราชกิจจานุเบกษา ข้อ๙กฎกระทรวงนี้มิให้ใช้บังคับแก่รถยนตร์รับจ้างที่จดทะเบียนไว้ก่อนวันที่กฎกระทรวงนี้ใช้บังคับหรือที่นำมาจดทะเบียนแทนรถยนตร์รับจ้างดังกล่าวภายหลังวันที่กฎกระทรวงนี้ใช้บังคับเว้นแต่เจ้าของรถยนตร์รับจ้างนั้นมีความประสงค์จะปฏิบัติตามข้อกำหนดในกฎกระทรวงนี้ให้ยื่นคำขอจดทะเบียนเป็นรถยนตร์รับจ้างตามกฎกระทรวงนี้ ให้ไว้ณ วันที่ ๑๐ สิงหาคม พ.ศ. ๒๕๓๗ จรัส พั้วช่วย รัฐมนตรีช่วยว่าการกระทรวงคมนาคม ปฏิบัติราชการแทน รัฐมนตรีว่าการกระทรวงคมนาคม+-----------------------------------------------------------------------------------------------+หมายเหต ุ:-เหตุผลในการประกาศใช้กฎกระทรวงฉบับนี้ คือ เนื่องจากในปัจจุบันปรากฏว่าการให้บริการรถยนตร์รับจ้าง (TAXI-METER)ในกรุงเทพมหานครอยู่ในระดับมาตรฐานที่ให้ความสะดวกปลอดภัยเพียงพอและให้ความเป็นธรรมในเรื่องราคาค่าโดยสารจนได้รับความนิยมจากประชาชนเป็นอย่างมาก ดังนั้นเพื่อส่งเสริมให้มีการให้บริการรถยนตร์รับจ้างตามมาตรฐานดังกล่าวในจังหวัดอื่นนอกจากกรุงเทพมหานครสมควรกำหนดลักษณะ ขนาด หรือกำลังของเครื่องยนตร์และของรถ เครื่องอุปกรณ์ที่จำเป็นสีและเครื่องหมาย อายุการใช้งาน และอัตราค่าจ้างบรรทุกคนโดยสารสำหรับรถยนตร์รับจ้างที่จะรับจดทะเบียนในจังหวัดอื่นดังกล่าวให้ได้มาตรฐานเช่นเดียวกับรถยนตร์รับจ้าง (TAXI-METER)ในกรุงเทพมหานคร และโดยที่มาตรา ๕ (๑) (๒) (๕) (๑๐) และ (๑๔)แห่งพระราชบัญญัติรถยนตร์ พ.ศ. ๒๕๒๒ซึ่งแก้ไขเพิ่มเติมโดยพระราชบัญญัติรถยนตร์ (ฉบับที่ ๗)พ.ศ. ๒๕๓๐ บัญญัติให้การกำหนดดังกล่าวต้องกระทำโดยกฎกระทรวงจึงจำเป็นต้องออกกฎกระทรวงนี้[รก.๒๕๓๗/๓๖ก/๔๘/๒๔ สิงหาคม ๒๕๓๗]